**Prăbușire**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Din doi în doi am numărat iar pașii

făcuți cândva pe-o margine de stea

când peste vise, noi eram luntrașii

pe coaja unui măr ce strălucea.

Neștiutori, în urma noastră, luna

pășea timid în straie de argint,

te întrebam, mă întrebai întruna,

unde-i iubirea-n vastul labirint.

Doi rătăciți pe căile astrale,

căutători fără să știm ce vrem,

călăuziți doar de chemări bizare

ne-am prăbușit banal într-un poem.

Din drumul nostru, astăzi încheiat,

în palmă țin un fulg înlăcrimat.

Adina V.

16.12.2017